**М О Т И В И**

**към проект на**

**НАРЕДБА за изменение на НАРЕДБА № 1 от 1.08.2013 г. за условията и реда за съхраняване на запаси по Закона за запасите от нефт и нефтопродукти**

**1. Причини, които налагат приемането на нормативния акт:**

В действащата разпоредба на чл. 15, ал. 2, т. 3 от НАРЕДБА № 1 от 1.08.2013 г. за условията и реда за съхраняване на запаси по Закона за запасите от нефт и нефтопродукти (Наредба № 1), срокът за съхраняване на запаси по Закона за запасите от нефт и нефтопродукти (ЗЗНН) на агенцията е определен общо за всички видове нефтопродукти - не по-дълъг от 3 години.

Наличният капацитет, с който разполагат петролните бази, предоставени за управление на агенцията, е ограничен и в него се съхраняват освен запаси по ЗЗНН, така и по ЗДРВВЗ. Същевременно се наблюдава тенденция към ежегодно увеличаване на нивата на запасите по ЗЗНН, които агенцията трябва да съхранява за изпълнение на задълженията си по закона, което от своя страна увеличава необходимостта от допълнителен складов капацитет.

С оглед гореизложеното се налага промяна в Наредба № 1, която предвижда замяна на текста „срок за съхраняване на запасите“ с текста „срок на действие на договорите за съхранение на запаси“, както и удължаване на срока от 3 на 10 години. В сега действащата разпоредба е посочен максимален срок на съхраняване на запасите по ЗЗНН на агенцията (3 години), а в предложената редакция се предвижда срок на действие на договорите за съхранение на запаси, който е различен от срока на съхраняването им. Отделно от това, срокът за съхраняване на запасите на нефтопродуктите е различен за всеки вид и надхвърля срока от 3 години, което предполага по-често провеждане на процедури по избор на съхранител. В следствие на това и финансовата тежест за ДА ДРВВЗ е по-голяма.

**2. Цели**

С увеличаване на срока ще се постигне по-съществена гаранция по отношение организирането на съхранението на количествата горива, управлявани от агенцията, както и по-ефективно планиране и разходване на средствата по бюджета на агенцията, определени за заплащане на съответната услуга.

С предложената промяна, ДА ДРВВЗ ще обезпечи включително изпълнението на една от основните й функции по осигуряване на дългосрочно съхранение на запасите за извънредни ситуации.

**3. Финансовите и други средства, необходими за прилагането на новата уредба**

Предлаганият проект на Наредба не оказва въздействие върху държавния бюджет. За прилагането на новата уредба не са необходими допълнителни финансови средства по бюджета на ДА ДРВВЗ.

**4. Очаквани резултати от прилагането, включително финансовите, ако има такива**

С предложеното изменение на чл. 15, ал. 2, т. 3 от Наредба № 1 ще се постигне по-дълъг срок на договорите за съхранение на запаси по ЗЗНН на ДА ДРВЗЗ, без промяна на цената за целия срок на действието им. По-дългият срок на съхранение на повечето видове горива ще намали нуждата от по-често провеждане на процедури по избор на съхранител и ще се постигне по-ефективно планиране и разходване на средствата по бюджета на агенцията, определени за заплащане на тази услуга.

**5. Анализ за съответствие с правото на Европейския съюз**

С проекта на наредба не се транспонират нормативни актове на институции на Европейския съюз, поради което не се налага да бъде изготвяна справка за съответствие с правото на Европейския съюз.